Европейското антирасистко движение EGAM организира "ромски прайд" за равните права, който тази година ще бъде на 2 октомври в повече от 15 държави, включително и в България. Това заяви председателят на движението Бенджамин Абтан на пресконференция в Националния пресклуб на БТА днес.

Той обясни, че една от дейностите на организацията е точно борбата с нагласите срещу ромите и изрази тревога от ситуацията тук и от използването на езика на омразата.

"Антиромските стереотипи и нагласи са силни, но при системна работа могат да бъдат преодолени", коментира

Деян Колев, председател на Център за междуетнически диалог и толерантност "Амалипе".

Според него езикът на омразата обхваща много широки групи от българските граждани, но проблемът не е нелечим.

Той цитира проучване на организацията сред учители, здравни и социални работници, което показва много високи нива, над 70%, на приемане на твърдения като това, че ромите са мързеливи или склонни към престъпление. След една година целенасочени дейности и обучение обаче с няколко групи, е регистриран спад на негативните нагласи с около 20 процента.

Колев посочи още, че през последното десетилетие има чувствително увеличаване на процента на роми с по-високо образование. През 2011 г. преброяването на населението е регистрирало, че 9% от ромите са със средно образование, докато през 2001 г. те са били 6 на сто.

За същия период ромите с висше образование са се увеличили от 0.2 процента на 0.5 на сто. Според него това обаче не води до намаляване на езика на омразата, а точно обратното – засилва se тенденцията по-образованите роми да прикриват своята идентичност.